Document ID: 32013R0251

KOMISSION ASETUS (EU) N:o 251/2013,
annettu 22 päivänä maaliskuuta 2013,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse aminopyralidin, bifenatsaatin, kaptaanin, fluatsinamin, fluopikolidin, folpetin, kresoksiimi-metyylin, pentiopyradin, prokinatsidin, pyridaatin ja tembotrionin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan
sekä katsoo seuraavaa:
(1)
Bifenatsaatin, kaptaanin, dimetoaatin, folpetin, iprodionin, kresoksiimi-metyylin, pymetrotsiinin ja pyridaatin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Aminopyralidin, fluatsinamin, fluopikolidin, prokinatsidin ja tembotrionin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Pentiopyradille ei vahvistettu erityisiä jäämien enimmäismääriä liitteessä II tai III eikä aine sisälly asetuksen (EY) N:o 369/2005 liitteeseen IV, joten siihen sovelletaan oletusarvoa 0,01 mg/kg.
(2)
Aminopyralidi-tehoainetta sisältävän kasvinsuojeluaineen käyttöä rapsinsiemeniin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Bifenatsaatin osalta tällainen hakemus tehtiin sen käytöstä sitrushedelmiin, siemenhedelmiin, kivellisiin hedelmiin, syötäväksi ja viinin valmistukseen tarkoitettuihin viinirypäleisiin, humalaan, mansikoihin, tomaatteihin, paprikoihin, munakoisoihin ja paksukuorisiin Cucurbitaceae-heimon vihanneksiin. Kaptaanin osalta tällainen hakemus tehtiin sen käytöstä tomaatteihin. Dimetoaatin osalta tällainen hakemus tehtiin sen käytöstä syötäväksi tarkoitettuihin oliiveihin ja öljyntuotantoon tarkoitettuihin oliiveihin. Fluatsinamin osalta tällainen hakemus tehtiin sen käytöstä omenoihin. Fluopikolidin osalta tällainen hakemus tehtiin sen käytöstä lehtisalaattiin ja muihin salaattikasveihin, pinaattiin ja vastaaviin (lehdet) sekä tuoreisiin yrtteihin. Folpetin osalta tällainen hakemus tehtiin sen käytöstä karhunvatukoihin, vadelmiin, herukoihin ja karviaismarjoihin. Iprodionin osalta tällainen hakemus tehtiin sen käytöstä mukulasellereihin. Kresoksiimi-metyylin osalta tällainen hakemus tehtiin sen käytöstä ohraan, rukiiseen ja vehnään. Prokinatsidin osalta tällainen hakemus tehtiin sen käytöstä tomaatteihin, munakoisoihin ja syötäväkuorisiin Cucurbitaceae-heimon vihanneksiin. Pymetrotsiinin osalta tällainen hakemus tehtiin sen käytöstä vuonankaaliin ja (silpimättömiin) papuihin. Pyridaatin osalta tällainen hakemus tehtiin sen käytöstä tillin lehtiin. Tembotrionin osalta tällainen hakemus tehtiin sen esiintymisestä naudan ja sian munuaisissa ja maksassa, sillä rehussa voi olla jäämiä, jotka johtuvat tembotrionin käytöstä maissiin.
(4)
Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus fluopikolidin käytöstä porkkanoihin, retiiseihin ja sokerijuurikkaisiin. Hakija väittää, että fluopikolidin sallittu käyttö mainittuihin viljelykasveihin Yhdysvalloissa johtaa siihen, että jäämämäärät ylittävät asetuksessa (EY) N:o 396/2005 vahvistetut sallitut enimmäismäärät, ja että jäämien enimmäismäärien on oltava korkeammat, jotta vältetään näiden viljelykasvien tuontia koskevat kaupan esteet.
(5)
Pentiopyradin osalta tehtiin asetuksen (EY) N:o 396/2005 6 artiklan 1 ja 4 kohdan mukaisesti hakemus, joka koski jäämien enimmäismäärien vahvistamista pähkinöille (lukuun ottamatta kookospähkinöitä ja pinjansiemeniä), siemenhedelmille, kirsikoille, persikoille, luumuille, mansikoille, juureksille ja juurimukuloille, valkosipulille, sipuleille, salottisipuleille, varhaissipuleille, tomaateille, paprikoille, munakoisoille, Cucurbitaceae-heimon vihanneksille, sokerimaissille, kukinnon muodostaville kaaleille, keräkaalille, kiinankaalille, lehtisalaatille ja muille salaattikasveille Brassicacea-heimo mukaan lukien, pinaatille ja vastaaville (lehdet), kirvelille, persiljan lehdille, (silpimättömille ja silvityille) pavuille, (silpimättömille ja silvityille) herneille, kardonille, sellerille, fenkolille, raparperille, purjolle, kuivatuille palkokasveille, maapähkinöille, auringonkukansiemenille, rapsinsiemenille, soijapavuille, puuvillansiemenille, ohralle, maissille, kauralle, rukiille, durralle, vehnälle, sokerijuurikkaille ja eläinperäisille tuotteille, ottaen huomioon rehussa esiintyvät jäämämäärät. Hakija väittää, että kyseisen aineen sallittu käyttö tällaisiin tuotteisiin Yhdysvalloissa ja Kanadassa johtaa siihen, että jäämämäärät ylittävät asetuksessa (EY) N:o 396/2005 vahvistetut enimmäismäärät, ja että hakemuksessa ilmoitetut jäämien enimmäismäärät ovat tarpeen, jotta voidaan mukauttaa toisiinsa aiottu käyttö Euroopan unionissa ja sallittu käyttö Yhdysvalloissa ja Kanadassa. Korkeampi jäämien enimmäismäärä on tarpeen, jotta vältetään kyseisten tuotteiden tuontia koskevat kaupan esteet.
(6)
Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.
(7)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot komissiolle ja jäsenvaltioille sekä julkisti ne.
(8)
Elintarviketurvallisuusviranomainen esitti johtopäätöksensä perustelluissa lausunnoissaan ja totesi siltä osin kuin on kyse dimetoaatin käytöstä syötäväksi tarkoitettuihin oliiveihin ja öljyntuotantoon tarkoitettuihin oliiveihin, että perusteltuun lausuntoon liittyvää riskinarviointia olisi pidettävä väliaikaisena ja että siinä saatetaan aliarvioida kuluttajille aiheutuva tosiasiallinen riski, sillä lopullinen arviointi on vielä tekemättä. Siltä osin kuin on kyse iprodionin käytöstä mukulasellereihin elintarviketurvallisuusviranomainen korosti, että kasvien aineenvaihduntatutkimuksissa oli puutteita. Siltä osin kuin on kyse pentiopyradin käytöstä kiinankaaliin ja endiiveihin elintarviketurvallisuusviranomainen ei suosittele ehdotettujen jäämien enimmäismäärien vahvistamista, sillä kuluttajille aiheutuvaa riskiä ei voida sulkea pois. Lisäksi maissin, rapsin, puuvillan, auringonkukan ja soijan jäämätestit on tehty muuntogeenisillä viljelykasveilla. Hakijan on vahvistettava, että pentiopyradin aineenvaihdunta tapahtuu muuntogeenisissä viljelykasveissa samalla tavoin kuin sen tavanomaisessa vastineessa. Siltä osin kuin on kyse pymetrotsiinin käytöstä vuonankaaliin ja (silpimättömiin) papuihin elintarviketurvallisuusviranomainen totesi, että toimitetut tiedot eivät ole riittävät jäämien uuden enimmäismäärän vahvistamiseksi. Sen vuoksi nykyiset jäämien enimmäismäärät olisi jätettävä ennalleen.
(9)
Kaikista muista hakemuksista elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Se otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden erittäin suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.
(10)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
(11)
Sen vuoksi asetusta (EY) N:o 396/2005 olisi muutettava.
(12)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä maaliskuuta 2013.

Labels: 0
3
17
6